

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. lapkričio 6 d. Nr. 250-I-28

Vilnius

Lietuvos Respublikos Seimo Peticijų komisija (toliau – Komisija) 2024 m. lapkričio 6 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos susisiekimo ministro 2024 m. vasario 28 d. įsakymo Nr. 3-69 „Dėl Vilniaus, Kauno ir Palangos civilinių aerodromų perspektyvinių triukšmo žemėlapių, skirtų triukšmo apsauginėms zonoms nustatyti, patvirtinimo“ (toliau – Įsakymas), kuriuo tiesiogiai įgyvendinamos Lietuvos Respublikos specialiųjų žemės naudojimo sąlygų įstatymo, Lietuvos Respublikos aviacijos įstatymo ir Lietuvos Respublikos Vyriausybės 2020 m. gruodžio 2 d. nutarimo Nr. 1369 „Dėl Perspektyvinių triukšmo žemėlapių rengimo, derinimo, tvirtinimo, viešinimo ir triukšmo mažinimo priemonių įgyvendinimo išlaidų kompensavimo taisyklių patvirtinimo“ (toliau – Nutarimas) nuostatos, panaikinimo bei priėmė sprendimą teikti Seimui išvadą netenkinti šio siūlymo.

Komisija sprendimą priėmė atsižvelgusi į Lietuvos Respublikos aplinkos ministerijos, Lietuvos Respublikos susisiekimo ministerijos ir akcinės bendrovės Lietuvos oro uostų nuomonę dėl šioje peticijoje pateikto siūlymo.

Specialiųjų žemės naudojimo sąlygų įstatymas nustato specialiąsias žemės naudojimo sąlygas, nurodo teritorijas, kuriose šios sąlygos turi būti taikomos, reglamentuoja šių teritorijų nustatymą ir nustato šiame procese dalyvaujančių asmenų teises ir pareigas, sudaro teisines prielaidas šiame įstatyme nurodytas teritorijas centralizuotai registruoti Lietuvos Respublikos nekilnojamojo turto registre. Šio įstatymo tikslas – užtikrinti visuomenės sveikatos saugą, šiame įstatyme nurodytų objektų ar veiklos apsaugą nuo neigiamų veiksnių ar poveikio, valstybės saugumą, aplinkos ir viešojo intereso apsaugą šiame įstatyme nurodytose teritorijose.

Specialiųjų žemės naudojimo sąlygų įstatymas yra pagrindinis teisės aktas, juo nuo 2020 m. sausio 1 d. įteisintos naujosteritorijos (ir atitinkamai pakeistos iki šio įstatymo įsigaliojimo buvusios sanitarinės apsaugos zonos), nustatomos aplink civilinius aerodromus, tai yra aerodromų triukšmo apsauginės zonos. Remiantis Specialiųjų žemės naudojimo sąlygų įstatymo 2 straipsnio 2 dalimi, aerodromo triukšmo apsauginė zona – aplink aerodromą esanti teritorija, kurioje dėl galimo neigiamo triukšmo poveikio visuomenės sveikatai turi būti taikomos šiuo įstatymu nustatytos specialiosios žemės naudojimo sąlygos.

Įsakymu buvo patvirtinti Vilniaus, Kauno ir Palangos civilinių aerodromų perspektyviniai triukšmo žemėlapiai (toliau – žemėlapiai). Žemėlapių rengimo tikslas – įgyvendinti Specialiųjų žemės naudojimo sąlygų įstatymo 3 straipsnyje, 6 straipsnio 1 dalies 6 punkte, 7 straipsnio 3 dalies 4 punkte, 54 ir 55 straipsniuose, Aviacijos įstatymo 13 straipsnio 2 dalyje ir Nutarimo 10 ir 12 punktuose nustatytus reikalavimus. Žemėlapių pagrindu buvo nustatytos ir 2024 m. kovo mėn. valstybės įmonės Registrų centro Nekilnojamojo turto registre įregistruotos Vilniaus, Kauno ir Palangos civilinių aerodromų triukšmo zonos.

Komisijos nuomone, teisinio ar faktinio pagrindo keisti, naikinti ar pripažinti netekusiu galios Įsakymą nėra, nes jis buvo priimtas vadovaujantis galiojančių teisės aktų reikalavimais, tai yra teisėtai ir tinkamai atlikus visus privalomus bei teisės aktų nustatytus veiksmus.

Įvertinus pareiškėjo pateiktos peticijos siūlymo turinį ir argumentus, kuriais pareiškėjas grindžia savo siūlymą, Komisijos nuomone, pateikti argumentai nepagrindžia teisės aktų, susijusių su Įsakymu, pakeitimo būtinumo.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Lietuvos Respublikos Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IX (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. lapkričio 6 d. išvados Nr. 250-I-28“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt